Pääministeri Juha Sipilä (kesk.) kannattaa ansiosidonnaisen päivärahan muuttamista siten, että ansiosidonnaista voisi käyttää yrityksen perustamiseen.

Käytännössä työttömäksi jäänyt voisi siis nostaa ansiosidonnaista työttömyysrahaa samaan aikaan, kun hän aloittelee yritystoimintaa työllistääkseen itsensä. Tällä hetkellä suomalainen ei ole välttämättä oikeutettu ansiosidonnaiseen työttömyysturvaan, jos hän työskentelee yrittäjänä.

- Aiomme selvittää, miten ansiosidonnaista päivärahaa voidaan muuttaa starttirahaksi, Sipilä sanoi.

Samalla hallitus aikoo selvittää, olisiko työntekijöille mahdollisesti maksettavista irtisanomiskorvauksista vastaavaan käyttöön.

Sipilä kertoi tänään vierailullaan Salossa toimista, jota hallitus aikoo tehdä helpottaakseen Microsoftin tulevien irtisanomisten taloudellisia vaikutuksia Varsinais-Suomeen.

Microsoft aikoo lopettaa Salon puhelinkehityksen toiminnot. Tässä yhteydessä noin 1 000 työntekijää todennäköisesti irtisanotaan.

Salossa vierailivat Sipilän kanssa myös työministeri Jari Lindström (ps.) ja sisäministeri Petteri Orpo (kok.) Orpo on varsinaissuomalainen ministeri ja kansanedustaja.

Ministeritrio joutui myöntämään, että Microsoftin noin tuhannen hengen potkut osuivat aikaan, jolloin Varsinais-Suomen työllisyyden tukemiseen tarkoitetut määrärahat ovat jo loppuneet. Tällaisia ovat esimerkiksi starttirahat.

- Edellinen hallitus teki päätöksen, että työllisyysmäärärahat on korvamerkitty pitkäaikaistyöttömille. Tämä on sama raha kuin aiempina vuosina, mutta se ei vaan riitä, Lindström sanoi Salossa.

- Työllisyysrahat ovat loppuneet Varsinais-Suomesta ja muualtakin Suomesta. Aiemmin tätä vajetta on paikattu lisäbudjetilla ja näyttää, että nytkin [tänä vuonna] pitää paikata.

Lindström kuitenkin nosti esiin tarpeen tehdä uudistuksia valtion käyttämiin työllistämisen keinoihin.

- Työllisyysmäärärahat eivät ole kestävä tapa. On tehtävä rakenteellisia uudistuksia, Lindström sanoi.

Lindström arvioi, että hallitus käsittelee syksyllä ansiosidonnaisen sääntöjen muuttamisen lisäksi talouspoliittisessa ministerityöryhmässä ”yrittämisen esteiden purkamista”.

Maanantaina jäi kuitenkin vielä auki, mitä nämä esteet ovat ja mitä niiden purkamiseksi oltaisiin tekemässä.